ᒥᓐ ᐎᔭᐱᓂᔨᒡ ᒥᒐᑦ ᐊᐛᓐᒋ ᐊᔅᒄ ᒋ ‍ ᑕᐅᒡ ᐊᓐᑕ ᒂᔅᑕᒐᑲᒻ ᐊᓂᔭ ᓴᑲᐃᑭᓂᔪᐤ ᐊᓐᑕ ᒋᓴᔅ ᑲ ‍ ᐊᓯᒪᑦ ᒥᒐᑦ ᐊᐛᔪᐛ᙮
ᒋ ‍ ᒋᔅᒋᓱᒡ ᒪᒃ ᐊᓐᒡ ᐃᔪᒡ ᒥᒄ ᐊᒋ ‍ ᐸᐃᑯᓯᔨᒡ ᐅᐤᑎᔪᐤ ᐊᒋ ‍ ᐊᐱᒋᑕᔨᒋ ᒋᔅᒋᓄᐊᒧᐛᑭᓇ ᑭᔭ ᐊᑲ ᐅᒋ ᐳᓯᔨᒋ ᐊᓐᑕ ᒋᓴᓴ᙮
ᑯᑎᑲ ᒪᒃ ᐅᐤᑕ ᒋ ᐸᒋ ‍ ᓇᑎᑭᒪᐱᔪᐛ ᐊᓐᑕ ᑕᐃᐱᕆᔭᔅ ᐊ ‍ ᐅᒋᐱᔨᒋ᙮
ᓇᒪ ᒪᒃ ᐅᒋ ᐛᐱᒪᐅᒡ ᒋᓴᓴ ᑭᔭ ᐅᒋᔅᒋᓄᐊᒧᐛᑭᓂᔪᐛ ᒐᒋ ᑕᔨᒋ ᐊᓐᑕ ᐊᑯ ᒂ ‍ ᐳᓯᒡ ᐅᐤᑎᔪᐤ ᐊᓐᑕ ᑲᐳᕐᓇᐊᒥᒡ ᒂ ‍ ᐃᔅᒋᒪᒡ ᒐ ‍ ᓇᓂᑐᐛᐱᒪᒡ ᒋᓴᓴ᙮
ᐃᔅᐱ ᒪᔅᑯᐛᒡ ᒋᓴᓴ ᐊᓐᑕ ᒂᔅᑕᒐᑲᒻ ᐊᓂᔭ ᓴᑲᐃᑭᓂᔪᐤ ᒋ ‍ ᐃᑕᐅᒡ,
“ᒋᔅᑯᑎᒪᒐᓱᐤ ᑕᐃᔅᐱ ᑲ ‍ ᑎᑯᓯᓂᔨᓐ ᐅᑕ ?”
ᒋᓴᔅ ᒂ ‍ ᐃᑕᑦ,
“ᑯᐃᔅᒄ ᒋ ‍ ᐎᑎᒪᑎᓇᐛᐤ,
ᓇᒪ ᒥᒄ ᐊᓐ ᐊᒋ ‍ ᐛᐱᒥᔭᒄ ᒪᒥᔅᑲᒡ ᐛᐸᑎᔨᐛᐅᓇ ᐊ ‍ ᐃᑐᑎᒪᓐ ᐛᒋ ‍ ᐸᒋ ‍ ᓇᓂᑐᐛᐱᒥᔭᒄ᙮
ᐊᓐ ᐊᒋ ‍ ᒧᐛᒄ ᐸᒂᓯᑭᓐ ᑭᔭ ᐊᒋ ‍ ᒋᔅᐳᔭᒄ ᐊᐅᒄ ᐛᒋ ‍ ᓇᓂᑐᐛᐱᒥᔭᒄ᙮
ᐊᑲᐎᔾ ᐊᑐᔅᒐᒄ ᒥᒄ ᐊ ᐎ ‍ ᐱᐧᑯᑎᒪᓱᔭᒄ ᒥᒋᒻ ᐊᓐ ᒐ ‍ ᐃᔭᔪᐛᒡ,
ᐃᔭᐱᒡ ᐎ ᐱᐧᑯᑎᒪᓱᒃ ᐊᓐ ᒥᒋᒻ ᑲᒋᒡ ᒐ ‍ ᑎᒂᒡ᙮
ᐃᔪᐤ ᐅᑯᓯᓴᓐ ᒋᑭ ‍ ᒥᔨᑯᐛᐤ ᒥᒋᒥᔪᐤ ᒐ ᐊᑲ ‍ ᓂᑕ ᐅᒋ ‍ ᔭᔪᓂᔨᒡ᙮
ᐛᔅ ᒋᓴᒪᓂᑐᐤ ᐅᑕᐎᒪᐤ ᒋ ‍ ᓄᑯᑕᐤ ᑕᑈ ᐊ ‍ ᓇᐊᔨᒪᑦ᙮”
ᐊᑯ ᒂ ‍ ᑯᒂᒋᒪᒡ,
“ᑕᓐ ᒪᒃ ᒐ ‍ ᑎᔭᒡ ᒐᒋ ᐊᑐᔅᑯᐅᒋᑦ ᒋᓴᒪᓂᑐᐤ ?”
ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᐊᐅᒄ ᐅᔭ ᐊ ᐃᓯ ‍ ᓂᑐᐛᔨᑕᐧᒃ ᒋᓴᒪᓂᑐᐤ ᒐᒋ ᐃᓯ ‍ ᐊᑐᔅᑯᐛᑭᓄᐅᑦ,
ᒐᒋ ᑕᑈᔭᔨᒪᑯ ᐊᓂᔭ ᑲ ᐸᒋ ‍ ᐃᑎᓴᐛᑦ᙮”
ᐊᑯ ᒂ ‍ ᐃᑕᒡ ᐊᓂᔭ ᒋᓴᓴ,
“ᑕᓐ ᒐᒋ ᐃᓯ ‍ ᒪᒥᔅᑲᒡ ᐃᑎᔨᓐ ᒐᒋ ᐅᒋ ‍ ᑕᑈᔭᔨᒥᑕᒡ ?
ᐊᓐᑕ ᐛᔅᑭᒡ ᐊᓂᔭᐧᑲ ᓂᐛᐧᑯᒪᑭᓇᓂᒡ ᒋ ‍ ᒧᐛᐅᒡ ᐊᓂᔭ ᐸᒂᓯᑭᓇ ᑲ ‍ ᒥᔭᑭᓄᐎᒡ ᒪᒂᒡ ᐊᓐᑕ ᐸᐧᑯᑎᔅᑭᒥᑲᒡ ᑲ ‍ ᑕᒡ᙮
ᐃᑎᔅᑕᔪᐤ ᒋᓴᒪᓂᑐᐤ ᐅᑦ ᐃᔨᒧᐅᓐ,
ᒋ ‍ ᒥᔭᑭᓄᐎᒡ ᐸᒂᓯᑭᓇ ᒋᒋᒋᓯᑯᒡ ᐅᒡ᙮”
ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᑯᐃᔅᒄ ᒋ ‍ ᐎᑎᒪᑎᓇᐛᐤ,
ᐊᓂᔭ ᐸᒂᓯᑭᓇ ᒧᓱᔅ ᑲ ‍ ᒥᔨᑕᒄ ᓇᒪ ᐊᓐᑕ ᒋᒋᒋᓯᑯᒡ ᐅᒡ ᐅᒋᐱᔪᐛ᙮
ᒋᓴᒪᓂᑐᐤ,
ᓄᑕᐎᔾ ᐊᐅᒄ ᐊᓐ ᒪᔨᑕᒄ ᐊᓂᔭ ᒋᒋᐛ ᐸᒂᓯᑭᓇ ᒋᒋᒋᓯᑯᒡ ᑲ ‍ ᐅᒋᐱᔨᒋ᙮
ᐊᓐ ᒪᒃ ᐸᒂᓯᑭᓇ ᒋᓴᒪᓂᑐᐤ ᑲ ‍ ᒥᔨᐛᑦ ᐊᐅᑯᓐ ᐊᓐ ᒋᒋᒋᓯᑯᒡ ᑲ ‍ ᐅᒋᐱᔨᑦ,
ᑭᔭ ᐊᐅᒄ ᑲ ‍ ᒥᔭᑦ ᐊᐛᔪᐛ ᐅᑕ ᐊᔅᒋᒡ ᑲ ‍ ᑕᔨᒋ ᐱᒪᑎᓯᐅᓂᔪᐤ,”
ᒋ ‍ ᐃᑕᐤ ᒋᓴᔅ᙮
ᐊᑯ ᒂ ‍ ᐃᑕᒡ ᐊᓂᔭ ᒋᓴᓴ,
“ᐅᑎᐸᔨᒋᒐᐤ,
ᒧᔅ ᒪ ᐸᒋ ‍ ᒥᔨᓇᓐ ᐊᓐ ᐸᒂᓯᑭᓐ᙮”
ᒋᓴᔅ ᒪᒃ ᒋ ‍ ᐃᑕᐤ,
“ᓂᔾ ᐊᐅᒄ ᐊᓐ ᐸᒂᓯᑭᓐ ᐊᓐᑕ ᒐᒋ ᐅᒋ ‍ ᐱᒪᑎᓯᑦ ᐊᐛᓐ᙮
ᐊᐛᓐ ᒪᒃ ᒐ ᐸᒋ ‍ ᓇᓯᒂ ᑭᔭ ᒐ ᐸᒋ ‍ ᑕᑈᔭᔨᒥᒂ,
ᓇᒪ ᓂᑕ ᒥᓐ ᒋᑭ ᐅᒋ ‍ ᓯᐛᔪᐤ ᑭᔭ ᓇᒪ ᓂᑕ ᒥᓐ ᒋᑭ ᐅᒋ ‍ ᓄᑕᔭᐸᒂᐤ᙮
ᓴᔅ ᒪᒃ ᔅᒋ ‍ ᐎᑎᒪᑎᓇᐛᐤ,
ᓴᔅ ᔅᒋ ‍ ᐛᐱᒥᓇᐛᐤ ᐃᔭᐱᒡ ᒪᒃ ᓇᒪ ᒋ ᐅᒋ ᐎ ‍ ᑕᑈᔭᔨᒥᓇᐛᐤ᙮
ᒥᓯᐛ ᐊᓂᔭ ᐊᐛᔪᐛ ᐅᑕᐎᒪᐤ ᑲ ᐸᒋ ‍ ᒥᔨᑦ ᓂᑭ ᐸᒋ ‍ ᓇᑎᑯᒡ᙮
ᐊᓐ ᒪᒃ ᐊᐛᓐ ᒐ ᐸᒋ ‍ ᓇᓯᑦ ᓇᒪ ᓂᑕ ᓂᑭ ᐅᒋ ‍ ᐃᒐᓇᐤ᙮
ᐛᔅ ᓂᒋ ‍ ᑎᑯᓯᓐ ᒋᒋᒋᓯᑯᒡ ᐊ ‍ ᐅᑐᑕᔭᓐ ᒐᒋ ᐃᑐᑎᒧᒡ ᒋᓴᒪᓂᑐᐤ ᐅᑦ ᐃᑕᔨᑎᒧᐅᓐ,
ᐊᓐ ᑲ ᐸᒋ ‍ ᐃᑎᓴᐅᑦ᙮
ᓇᒪ ᓂ ᐅᒋ ‍ ᑎᑯᓯᓐ ᐅᑕ ᐊᔅᒋᒡ ᒥᒄ ᓂᔾ ᓂᑦ ᐃᑕᔨᑎᒧᐅᓐ ᒐᒋ ᐃᑐᑎᒪᓐ᙮
ᐊᔪᐅᒄ ᒪᒃ ᐅᔭ ᒋᓴᒪᓂᑐᐤ ᐅᑦ ᐃᑕᔨᑎᒧᐅᓐ ᐊᓐ ᑲ ᐸᒋ ‍ ᐃᑎᓴᐅᑦ,
ᒐ ᐊᑲ ᒋ ᐅᓂᐃᒥᒋ ᐛᐛᒡ ᐸᐃᒄ ᐊᓂᔭ ᐊᐛᔪᐛ ᑲ ᐸᒋ ‍ ᒥᔨᑦ,
ᒪᒃ ᒐᒋ ᐅᓂᔅᑲᓂᒥᒋ ᒪᔅᑕᔾ ᒋᓯᑲᔨᒐ ᑲᒋᒡ ᒐᒋ ᐱᒪᑎᓯᔨᒋ᙮
ᐛᔅ ᐊᐅᒄ ᐅᔭ ᓄᑕᐎᔾ ᐅᑦ ᐃᑕᔨᑎᒧᐅᓐ,
ᒥᓯᐛ ᐊᐛᔪᐛ ᑲ ‍ ᐛᐱᒪᔨᒋ ᑭᔭ ᑲ ‍ ᑕᑈᔭᔨᒪᔨᒋ ᐅᑯᓯᓯᒪᐛ ᑲᒋᒡ ᐱᒪᑎᓯᐅᓂᔪᐤ ᒐᒋ ᐊᔭᔨᒋ᙮
ᓂᔾ ᒪᒃ ᒐ ‍ ᐅᓂᔅᑲᓂᒥᒋ ᒪᔅᑕᔾ ᒋᓯᑲᒐ᙮”
ᐃᔅᐱ ᑲᒋ ᐃᓯ ‍ ᐃᔨᒥᑦ ᒋᓴᔅ,
ᐊᓐᒡ ᒍᐤ ᐃᔪᒡ ᒐᒂᔪᐤ ᒋ ‍ ᐃᑕᔨᒪᐅᒡ ᐅᔭ ᐊᒋ ‍ ᐃᔅᒋᔄᔨᒋ,
“ᓂᔾ ᐊᐅᒄ ᐊᓐ ᐸᒂᓯᑭᓐ ᒋᒋᒋᓯᑯᒡ ᑲ ᐅᒋ ‍ ᐱᔅᑎᓇᑭᓄᐅᑦ᙮”
ᐊᑯ ᒂ ‍ ᐃᔅᒋᔄᒡ,
“ᓇᒪᔭᐤ ᐊ ᐅ ᒋᓴᔅ,
ᒍᓯᑉ ᐅᑯᓴ ?
ᓂ ‍ ᒋᔅᒐᔨᒪᓇᓂ ᐅᑕᐎᔭ ᑭᔭ ᐅᑲᐎᔭ᙮
ᒐᒂᔪᐤ ᒪᒃ ᐛᒋ ‍ ᐃᔅᒋᔄᑦ ᒋᒋᒋᓯᑯᒡ ᐊ ‍ ᐅᒋᑦ ?”
ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᐊᑯᓐ ᐃᔅᐱᔅ ᐳᑯᓄᒧᐛᒄ᙮
ᓇᒪ ᓂᑭ ᒋ ᐸᒋ ‍ ᓇᑎᒄ ᐊᐛᓐ ᐊᑲ ᓄᑕᐎᔭ ᐃᑐᑕᑯᒐ ᒐᒋ ᐸᒋ ‍ ᓇᓯᑦ᙮
ᒪᔅᑕᔾ ᒋᓯᑲᒐ ᒥᓯᐛ ᐊᐛᓐ ᐊᒋ ᐸᒋ ‍ ᓇᓯᑦ ᓂᑭ ‍ ᐅᓂᔅᑲᓇᐤ᙮
ᒪᐅᔭ ᑲ ‍ ᐃᑎᓯᓇᐃᒐᒡ ᐊᓂᔭᐧᑲ ᐅᒋᔅᒋᐛᐃᒐᓱᐅᒡ,
ᒋᓴᒪᓂᑐᐤ ᒋᑭ ‍ ᒋᔅᑯᑎᒧᐛᐤ ᒥᓯᐛ ᐊᐛᔪᐛ᙮
ᒥᓯᐛ ᒪᒃ ᐊᓐᒡ ᑲ ‍ ᐸᑐᐛᒡ ᑭᔭ ᑲ ‍ ᒋᔅᑯᑎᒪᑯᒡ ᓄᑕᐎᔭ ᓂᑭ ᐸᒋ ‍ ᓇᑎᑯᒡ᙮
ᓇᒪ ᐊᐛᓐ ᐅᒋ ᐛᐱᒪᐤ ᐅᑕᐎᒪᐛ ᒥᒄ ᐊᓂᔭᔪᐛ ᒋᓴᒪᓂᑐᐤ ᑲ ᐸᒋ ‍ ᐃᑎᓴᐛᑦ ᐊᐅᑯᓐ ᐊᓐ ᑲ ‍ ᐛᐱᒪᑦ ᐅᑕᐎᒪᐛ᙮
ᑯᐃᔅᒄ ᒋ ‍ ᐎᑎᒪᑎᓇᐛᐤ,
ᐊᓐ ᐊᐛᓐ ᑲ ᐸᒋ ‍ ᑕᑈᔭᔨᒥᑦ ᐊᔭᐤ ᑲᒋᒡ ᐱᒪᑎᓯᐅᓂᔪᐤ᙮
ᓂᔾ ᐊᐅᒄ ᐸᒂᓯᑭᓐ ᑲ ‍ ᒥᔨᐛᑦ ᐱᒪᑎᓯᐅᓂᔪᐤ᙮
ᐊᓐᑕ ᐛᔅᑭᒡ ᒋ ‍ ᐛᐧᑯᒪᐊᑭᓄᐅᒡ ᒋ ‍ ᒧᐛᐅᒡ ᐊᓂᔭᔪᐛ ᐸᒂᓯᑭᓇ ᒪᓇ ᐊᒋ ‍ ᐃᓯᓂᐧᑲᑕᑭᓄᔨᒋ,
ᒪᒂᒡ ᐊᓐᑕ ᐸᐧᑯᑎᔅᑭᒥᑲᒡ ᑲ ‍ ᑕᒡ᙮
ᐃᔭᐱᒡ ᒪᒃ ᒋ ‍ ᓂᐳᐅᒡ᙮
ᒥᒄ ᒪᒃ ᐊᓐ ᐊᐛᓐ ᒐ ‍ ᒧᐛᒂ ᐊᓂᔭ ᐸᒂᓯᑭᓇ ᐊᓐᑕ ᒋᒋᒋᓯᑯᒡ ᑲ ᐅᒋ ‍ ᐱᔅᑎᓇᑭᓄᔨᒋ,
ᓇᒪ ᓂᑕ ᒋᑭ ᐅᒋ ‍ ᓂᐳᐤ᙮”
“ᓂᔾ ᒪᒃ ᐊᓐ ᐱᒪᒋᐃᐛᐤ ᐸᒂᓯᑭᓐ ᒋᒋᒋᓯᑯᒡ ᑲ ᐅᒋ ‍ ᐱᔅᑎᓇᑭᓄᐅᑦ᙮
ᐊᐛᓐ ᒪᒃ ᒐ ‍ ᒧᐛᒂ ᐅᔭ ᐸᒂᓯᑭᓇ ᑲᒋᒡ ᐱᒪᑎᓯᐅᓂᔪᐤ ᒋᑭ ‍ ᐊᔭᐤ᙮
ᐊᓐ ᒪᒃ ᐸᒂᓯᑭᓐ ᒐ ‍ ᒥᔨᐛᔭᓐ ᐊᐅᒄ ᐅ ᓂᔭᔅ ᐊᓐᑕ ᒐᒋ ᐅᒋ ‍ ᐊᔭᒡ ᐊᐛᓐᒋ ᐱᒪᑎᓯᐅᓂᔪᐤ᙮”
ᐊᔪᐅᒄ ᐅᔭ ᒋᓴᔅ ᑲ ‍ ᐃᔅᒋᔄᑦ᙮
ᐊᑯ ᐊᓐᒡ ᒍᐤ ᐃᔪᒡ ᒋ ‍ ᒥᒋᐱᔪᒡ ᐊ ‍ ᐃᔅᒋᔄᒡ,
“ᑕᓐᑕ ᒐᒋ ᐅᒋ ‍ ᒥᔨᐛᑦ ᐅ ᓇᐸᐤ ᐎᔭᔅ ᒐᒋ ᐅᒋ ‍ ᒥᒋᓇᓄᐎᒡ ?”
ᒋᓴᔅ ᒂ ‍ ᐃᑕᑦ,
“ᑯᐃᔅᒄ ᒋᑦ ᐃᑎᓇᐛᐤ,
ᓇᒪ ᒋᑭ ᒋ ‍ ᐊᔭᓇᐛᐤ ᑲᒋᒡ ᐱᒪᑎᓯᐅᓐ ᐊᑲ ᒥᒍᐛᒂ ᐃᔪᐤ ᐅᑯᓯᓴᓐ ᐎᔭᔅ ᑭᔭ ᐊᑲ ᒥᓂᐛᒂ ᐅᒥᐧᒄ᙮
ᐊᓐ ᒪᒃ ᐊᐛᓐ ᒐ ‍ ᒥᒋᒂ ᓂᔭᓯᔪᐤ ᑭᔭ ᒐ ‍ ᒥᓂᒂ ᓂᒥᐧᑯᔪᐤ ᐊᔭᐤ ᑲᒋᒡ ᐱᒪᑎᓯᐅᓂᔪᐤ,
ᑭᔭ ᓂᔾ ᓂᑭ ‍ ᐅᓂᔅᑲᓇᐤ ᒪᔅᑕᔾ ᒋᓯᑲᔨᒐ᙮
ᐛᔅ ᓂᔭᔅ ᐊᐅᒄ ᒋᒋᐛ ᒥᒋᒻ ᑭᔭ ᓂᒥᐧᒄ ᒋᒋᐛ ᒥᓂᒂᐅᓄᐅᓐ᙮”
“ᐊᓐ ᒪᒃ ᐊᐛᓐ ᒐ ‍ ᒥᒋᒂ ᓂᔭᓯᔪᐤ ᑭᔭ ᒐ ‍ ᒥᓂᒂ ᓂᒥᐧᑯᔪᐤ,
ᓂ ‍ ᐱᒋᔅᑲᒄ ᑭᔭ ᓂᔾ ᒪᒃ ᓂ ‍ ᐱᒋᔅᑯᐛᐤ᙮
ᓄᑕᐎᔾ ᐊᓐ ᑲ ‍ ᒥᔨᐛᑦ ᐱᒪᑎᓯᐅᓂᔪᐤ ᓂᒋ ᐸᒋ ‍ ᐃᑎᓴᐅᒄ ᑭᔭ ᓂ ‍ ᒥᔨᒄ ᐱᒪᑎᓯᐅᓂᔪᐤ᙮
ᐊᐅᑯᓐ ᒪᒃ ᒧᔭᒻ ᑭᔭ ᐎᔾ ᐊᓐ ᐊᐛᓐ ᑲ ‍ ᒥᒋᑦ ᓂᔭᓯᔪᐤ,
ᓂᑭ ‍ ᒥᔭᐤ ᒐᒋ ᐱᒪᑎᓯᑦ᙮
ᐊᐅᒄ ᐅ ᐸᒂᓯᑭᓐ ᒋᒋᒋᓯᑯᒡ ᑲ ᐅᒋ ‍ ᐱᔅᑎᓇᑭᓄᐅᑦ᙮
ᐊᐛᓐ ᒪᒃ ᒐ ‍ ᒧᐛᒂ ᐅᔭ ᐸᒂᓯᑭᓇ ᑲᒋᒡ ᐱᒪᑎᓯᐤ᙮
ᓇᒪᔭᔪᐤ ᐊᓂᔭ ᐸᒂᓯᑭᓇ ᐊᓂᔅᒐ ᒋ ‍ ᐛᐧᑯᒪᐊᑭᓄᐅᒡ ᑲ ‍ ᒧᐛᒡ ᐊᓐᑕ ᐛᔅᑭᒡ,
ᐊᑎ ᐊᒋ ‍ ᒧᐛᒡ ᐊᓂᔭ ᐸᒂᓯᑭᓇ ᐃᔭᐱᒡ ᒋ ‍ ᓂᐳᐅᒡ᙮”
ᐊᐅᒄ ᐅᔭ ᒐᒂᔪᐤ ᑲ ‍ ᐊᔨᒧᑕᐧᒃ ᒋᓴᔅ ᑲ ‍ ᒋᔅᑯᑎᒪᒐᑦ ᐊᓐᑕ ᒍᐤ ᐊᔭᒥᐊᐅᒋᐛᐱᒡ ᐊᓐᑕ ᑲᐳᕐᓇᐊᒻ ᐅᑕᓇᒡ ᑲ ‍ ᑕᑦ᙮
ᐃᔅᐱ ᒪᒃ ᑲ ‍ ᐸᑕᑯᑦ ᒥᒐᑦ ᐊᓂᔭ ᑲ ‍ ᓇᓴᐅᑯᑦ ᐊᓂᔭ ᐊ ‍ ᐃᔅᒋᔄᑦ,
ᒋ ‍ ᐃᔅᒋᔄᔪᐛ,
“ᑕᑈ ᐊᔨᒥᓂᔪᐤ ᐊᓂᔭ ᑲ ‍ ᐃᔅᒋᔄᑦ,
ᐊᐛᓐ ᒐᒋ ᓂᔅᑐᑕᐧᒃ ?”
ᒋᓴᔅ ᒪᒃ ᒋ ‍ ᒋᔅᒐᔨᒪᐤ,
ᐊᑎ ᐊᑲ ᐅᒋ ᐎᑎᒧᐛᑭᓄᐅᑦ,
ᑕᓐ ᐊ ‍ ᐃᑎᑐᔨᒋ ᐊᑯ ᒂ ‍ ᐃᑕᑦ,
“ᒋ ᐅᔅᑐᐛᔨᑎᒥᐃᑯᓇᐛᐤ ᐊ ᐅ ᑲ ‍ ᐃᔅᒋᔄᔭᓐ ?
ᑕᓐ ᒪᒃ ᒐ ‍ ᐃᑕᔨᑎᒪᒄ ᐛᐱᒪᒂ ᐃᔪᐤ ᐅᑯᓯᓴᓐ ᐊ ‍ ᐅᐱᔨᑦ ᐊᓐᑕ ᐃᔅ ᑲᒋ ‍ ᑕᑦ ᐊᔅᒄ ᐊᑲ ᐅᒋ ᐸᒋ ‍ ᐃᑎᓴᐛᑭᓄᐅᑦ ᐅᑕ ᐊᔅᒋᒡ᙮
ᒥᒄ ᑲ ‍ ᐸᔭᒋᓯᑦ ᐊᒐᐧᒄ ᒥᔨᐛᐤ ᑲᒋᒡ ᐱᒪᑎᓯᐅᓂᔪᐤ,
ᓇᒪ ᐎ ᓇᐸᐤ ᒋᑭ ᒋ ‍ ᐃᑐᑎᒻ ᐅᔭ᙮
ᔅᒋ ‍ ᐎᑎᒪᑎᓇᐛᐤ ᒪᒃ ᑕᓐᑕ ᒐᒋ ᐅᒋ ‍ ᐊᔭᔭᒄ ᐅ ᐊᒐᐧᒄ ᐱᒪᑎᓯᐅᓐ᙮
ᐱᔅᒐ ᒪᒃ ᐅᑕ ᐊ ‍ ᑎᓯᔭᒄ ᓇᒪ ᒋ ‍ ᑕᑈᔨᑕᓇᐛᐤ᙮”
ᓴᔅ ᒋ ‍ ᒋᔅᒐᔨᑎᒻ ᒋᓴᔅ ᐊᐛᔪᐛ ᒐ ᐊᑲ ᐅᒋ ‍ ᑕᑈᑎᒥᔨᒋ ᑭᔭ ᒋ ‍ ᒋᔅᒐᔨᒪᐤ ᐊᓂᔭ ᐊᐛᔪᐛ ᒐ ‍ ᐎᔭᓯᐱᔅᑎᓂᑯᑦ᙮
ᐊᑯ ᒂ ‍ ᐃᔅᒋᔄᑦ,
“ᐊᐅᒄ ᒪᒃ ᐛᒋ ‍ ᐃᑎᑎᑯᒡ ᓇᒪ ᐊᐛᓐ ᓂᑭ ᒋ ᐸᒋ ‍ ᓇᑎᒄ ᐸᑐᔅ ᐅᑕᐎᒪᐛ ᒥᔨᑯᒐ ᒐᒋ ᓇᓯᑦ᙮”
ᐃᔅᐱ ᒪᒃ ᑲ ‍ ᐃᔅᒋᔄᑦ ᐅᔭ ᒥᒐᑦ ᐊᓂᔭᔪᐛ ᑲ ‍ ᓇᓴᐅᑯᑦ ᒋ ‍ ᓂᑭᑎᑯᐤ ᑭᔭ ᓇᒪ ᐅᒋ ᐎ ᐎᒐᐅᑯᐤ᙮
ᐊᑯ ᒋᓴᔅ ᒂ ‍ ᑯᒂᒋᒪᑦ ᐊᓂᔭ ᓂᓱᓴᑉ ᐅᒋᔅᒋᓄᐊᒧᐛᑭᓇ ᐊ ‍ ᐃᑕᑦ,
“ᑭᔭ ᐊ ᒋᔨᐛᐤ ᒋ ᐎ ‍ ᓂᑭᓯᓇᐛᐤ ?”
ᒂ ᐃᓯ ‍ ᐎᑎᒪᑯᑦ ᓴᐃᒥᓐ ᐱᑕᕋ ᐊ ‍ ᐃᑎᑯᑦ,
“ᐅᑎᐸᔨᒋᒐᐤ,
ᐊᐛᓐ ᒪᒃ ᒐ ‍ ᓂᑐᐛᐱᒥᒋᒡ ?
ᒋᑦ ᐃᔨᒧᐅᓂᒡ ᐊᑯᑕ ᐛᒋ ‍ ᑎᒂᒡ ᑲᒋᒡ ᐱᒪᑎᓯᐅᓐ᙮
ᓂ ‍ ᑕᑈᑕᓇᓐ ᒪᒃ ᑭᔭ ᓂ ‍ ᒋᔅᒐᔨᑕᓇᓐ ᒋᔾ ᐊ ‍ ᐊᐎᔨᓐ ᑲ ‍ ᐸᔭᒋᓯᑦ,
ᐊᓐ ᑲ ᐸᒋ ‍ ᐃᑎᓴᐅᑯᑦ ᒋᓴᒪᓂᑐᐛ᙮”
ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᓇᒪᐎᔾ ᐊ ᓂᔾ ᒋ ᐅᒋ ‍ ᐅᑎᓂᑎᓇᐛᐤ ᐊ ‍ ᓂᓱᓴᐳᔭᒄ ?
ᐸᐃᒄ ᒪᒃ ᐊᓐᑕ ᐊ ‍ ᑎᓯᔭᒄ ᒥᒋᒥᓂᑐᐤ᙮”
ᒍᑎᔅ,
ᓴᐃᒥᓐ ᐃᔅᑲᕆᔭᑦ ᐅᑯᓯᔪᐛ ᐊᐅᑯᓂ ᐊᓂᔭ ᑲ ‍ ᐊᔨᒧᒪᑦ ᐛᔅ ᐊᐅᒄ ᐊᓐ ᐸᐃᒄ ᐊᓐᑕ ᐊ ‍ ᓂᓱᓴᐳᒡ ᒐ ‍ ᐎᔭᓯᐱᔅᑎᓇᑯᐱᓇ ᐊᓂᔭ ᒋᓴᓴ᙮